b"\n_START_ARTICLE_\nBusiness For Home\n_START_PARAGRAPH_\nBusiness For Home er et engelskspr\xc3\xa5klig nettbasert magasin som ble etablert i 2007 av nederlandske Ted Nuyten via selskapet Direct Selling Global News Ltd. registrert p\xc3\xa5 Seychellene og Hongkong.\n_START_SECTION_\nKonsept\n_START_PARAGRAPH_\nBusiness For Home presenterer seg selv som en nyhetskanal for nettverksmarkedsf\xc3\xb8ring, men presenterer ogs\xc3\xa5 n\xc3\xb8kkeltall for bransjen, gj\xc3\xb8r vurderinger av selskaper og deler ut utmerkelser. Ted Nuyten er tidligere nettverksmarkedsf\xc3\xb8rer, og startet sin karriere innen MLM da han i 1998 bodde i Norge og ble presentert for selskapet Nature's Own av Rune Evensen. Senere ble Evensen en av hovedpersonene i pyramidespillet Unaico/Sitetalk som i januar 2016 ble innlemmet i nettverksselskapet OneCoin. Nuyten har ogs\xc3\xa5 v\xc3\xa6rt salgsrepresentant for Vemma som ble stengt av amerikanske myndigheter i 2015 for \xc3\xa5 v\xc3\xa6re et ulovlig pyramidespill. I en artikkel p\xc3\xa5 Business For Home kalte Nuyten dette for et angrep p\xc3\xa5 hele MLM-industrien.\n_START_SECTION_\nKritikk\n_START_PARAGRAPH_\nDen nesten utelukkende positive dekningen av MLM-bransjen har reist sp\xc3\xb8rsm\xc3\xa5l ved integriteten og uavhengigheten til det som formidles fra Business For Home. I 2015 kom det ogs\xc3\xa5 frem at nettverksselskaper betaler betydelige summer til magasinet for \xc3\xa5 sikre seg positiv omtale._NEWLINE_Ted Nuyten og selskapet Direct Selling Global News Ltd. knyttes til etableringen av nettverksselskapet Bitcoin-Economy som ble etablert i 2014. Dette konseptet fremsto som en Ponzi-svindel og kollapset etter kort tid. Ogs\xc3\xa5 andre lignende konsepter har f\xc3\xa5tt bred positiv omtale."